ถกวุ่นแก้ พ.ร.บ. เผา มวยเด็ก
คู่ชกโกนหัวบวชหน้าไฟ บิ๊กป้อม มอบเงินช่วย,ญาติทำพิธีเผาศพ น้องเล็ก หนูน้อยนักมวยไทยเคราะห์ร้ายถูกต่อยตายคาเวที บรรยากาศเต็มไปด้วยความเศร้าสลด นักมวยคู่ชกบวชหน้าไฟให้ พร้อมพิธีการแสดงรำไหว้ครูมวยหน้าศพก่อนทำการเผา ขณะที่ บิ๊กป้อม รองนายกรัฐมนตรี ในฐานะประธานคณะกรรมการโอลิมปิกแห่งประเทศ ไทย มอบเงินช่วยเหลือจำนวนหนึ่ง ลุงเผยมีลางสังหรณ์ก่อนตายแม่ทำแก้วร่วงแตก และมองเห็นรูปถ่ายลูกถ่ายด้านหลัง ทั้งที่ความจริงถ่ายด้านหน้าส่งไปให้ดูที่เกาหลี ขณะที่การแก้ไขร่าง พ.ร.บ.กีฬามวย ยังถกเถียงกันอย่างหนัก,กรณี ด.ช.อนุชา หรือน้องเล็ก ทาสะโก อายุ 13 ปี หรือ,นักมวย,ไทยฉายาเพชรมงคล ส.วิไลทอง ถูกคู่ชกสอยหมัดเสยน็อกคาเวทีชั่วคราว ร.ร.วัดคลองมอญ ต.บ้านคลองสวน อ.พระสมุทรเจดีย์ จ.สมุทรปราการ ถูกหามส่งโรงพยาบาล จนเสียชีวิตภายหลัง ส่งผลให้มีการถกเถียงถึงการแก้ไข พ.ร.บ.กีฬามวย พ.ศ.2542 กันอย่างกว้างขวาง ขณะที่ศพนักมวยเคราะห์ร้าย ญาติทำพิธีทางศาสนาที่วัดใหม่บางปลากด หมู่ 5 ต.ในคลองบางปลากด อ.พระสมุทรเจดีย์ มีผู้คนในวงการมวย เพื่อนนักเรียนและครูไปร่วมงานกันทุกคืนนั้น,ความคืบหน้าเมื่อเวลา 17.00 น. วันที่ 15 พ.ย. ญาติทำพิธีฌาปนกิจศพ ด.ช.อนุชา หรือน้องเล็ก ทาสะโก หรือเพชรมงคล ส.วิไลทอง นักมวยเคราะห์ร้าย ที่เมรุวัดใหม่บางปลากด โดยนายสนิท เปี่ยมสวัสดิ์ ผู้พิพากษาสมทบศาลเยาวชนจังหวัดสมุทรปราการ ประธานในพิธี มีญาติ นักเรียน ครู โรงเรียนมัธยมวัดใหม่สมุทรกิจวิทยาคม ร่วมงานจำนวนมาก ขณะที่นายนิติกร สอนดี อายุ 15 ปี หรือชื่อนักมวย ฟ้าใหม่ ว.สุดประเสริฐ (พุฒ ลูกร่มเกล้า) คู่ชก บวชหน้าไฟให้ บรรยากาศเต็มไปด้วยความเศร้าสลด กับการจากไปของเด็กชายกตัญญูและยังเป็นที่รักของครูและนักเรียนในโรงเรียน ภายในพิธีมีการแสดงรำไหว้ครูมวยหน้าศพก่อนทำการฌาปนกิจศพด้วย,ส่วนที่มูลนิธิอนุรักษ์ป่ารอยต่อ 5 จังหวัด ถนนวิภาวดีรังสิต วันเดียวกัน พล.อ.ประวิตร วงษ์สุวรรณ รองนายกรัฐมนตรี ในฐานะประธานคณะกรรมการโอลิมปิกแห่งประเทศไทยฯ มอบเงินช่วยเหลือ ด.ช.อนุชา ทาสะโก ถึงแก่กรรม โดยมีนายดำรงค์ ทาสะโก ผู้เป็นลุง รับมอบ ทั้งนี้ พล.อ.ประวิตรกล่าวว่า ขอแสดงความเสียใจกับครอบครัวที่ชกมวยการกุศลด้วย เป็นตัวอย่างกับเยาวชน ใช้เวลาว่างให้เกิดประโยชน์หาเงินทองให้ครอบครัว ขอเป็นกำลังใจให้ครอบครัวต่อสู้ต่อไป ขอให้บุญกุศลที่น้องเล็กได้ทำไว้ ช่วยดลบันดาลให้ครอบครัวมีความสุข ปราศจากโรคภัยไข้เจ็บ,ขณะที่นายดำรงค์กล่าวขอบคุณ พล.อ.ประวิตร ที่กรุณาต่อครอบครัวจะนำเงินไปบอกกับน้องเขาที่วัดใหม่บางปลากด ครอบครัวมองว่า การเสียชีวิตของน้องเป็นอุบัติเหตุ เราภูมิใจกับน้องเป็นอย่างยิ่ง เป็นทหารก็ตายในสนามรบ เป็นนักมวยตายบนเวที คือการทำหน้าที่ให้ดีที่สุด อยากบอกเขาว่าเป็นวีรบุรุษ ชาติหน้าฉันใดก็ขอให้เกิดเป็นพ่อลูกกัน ก่อนหน้านี้มีลางบอกเหตุส่งรูปน้องเล็กไปให้แม่เขาที่เกาหลี แม่บ่นว่าทำไมถ่ายรูปน้องหันหลังมาให้ ทั้งที่ตอนถ่ายเป็นการถ่ายรูปด้านหน้า อีกลางสังหรณ์คือแม่เขาหยิบแก้วน้ำจะกินก็หล่นแตก,เขาตั้งใจจะเป็นนักมวย เพราะชอบมวยมาตั้งแต่เด็ก เราไม่ได้บังคับเขาว่าหนูต้องต่อยมวยนะ ผมเองก็อยู่ในเหตุการณ์ ผมไม่ได้โทษใคร มันเป็นอุบัติเหตุ สภาพจิตใจครอบครัวก็มีเสียใจ เราเชื่อในเรื่องของเวรกรรม น้องเขาอาจจะทำบุญมาแค่นี้ อายุขัยเขาอาจจะมีแค่นี้ นายดำรงค์กล่าวและว่า เรื่องของมาตรการมวยเด็กนั้น เป็นเรื่องของความปลอดภัย ต้องมีอุปกรณ์ป้องกันมวยไทยสมัครเล่นไม่ควรห้าม แต่ต้องมีการป้องกัน หรือแบ่งช่วงอายุต่ำกว่า 12 ปีลงมา เพราะ 15 ปี มีการตัดสินใจที่ดีกว่า การส่งเสริมสนับสนุนมวยไทยให้คงอยู่ไว้ เพราะเป็นศิลปะประจำชาติ,ผู้สื่อข่าวรายงานว่า สำหรับเงินช่วยเหลือในครั้งนี้ แบ่งเป็น 2 ส่วน คือจากคณะกรรมาธิการศึกษาและกีฬา สภานิติบัญญัติแห่งชาติ จำนวน 5,000 บาท และอีกส่วนเป็นเงินส่วนตัวของ พล.อ.ประวิตร ที่มอบให้เป็นกรณีพิเศษ แต่ไม่มีการเปิดเผยจำนวนเงินแต่อย่างใด,ขณะที่ นพ.อี๊ด ลอประยูร แพทย์ประจำทีมนักกีฬาทีมชาติไทย โพสต์เฟซบุ๊กส่วนตัวระบุถึงกรณีว่าการให้เด็กชกมวยมีความปลอดภัยแค่ไหนว่า โปรดทราบการใส่ที่ป้องกันศีรษะ (Headguard) ไม่ช่วยป้องกันสมองบาดเจ็บจากการถูกกระทบ กระเทือน นั่นคือเหตุผลที่ปัจจุบันมวยสากลสมัครเล่นเลิกบังคับให้นักมวยชายใส่ที่ป้องกันศีรษะเวลาขึ้นชก การบาดเจ็บของสมองเวลาศีรษะถูกกระแทก เกิดจากกลไกดังนี้ คือ ตามลักษณะทางกายวิภาคสมองนิ่มๆของเราถูกบรรจุลอยอยู่ในกะโหลกศีรษะที่แข็งมากและมีน้ำอยู่เต็ม เมื่อถูกกระแทกด้านหน้าศีรษะจะถูกดันเอียงไปทางด้านหลังอย่างเร็ว เนื้อสมองก็จะถูกเหวี่ยงไปกระทบกับกะโหลกศีรษะด้านหน้าอย่างแรง จากนั้นเมื่อศีรษะเหวี่ยงก้มกลับมาทางด้านหน้าอย่างเร็วสมองด้านหลังก็จะถูกเหวี่ยงไปกระแทกกับกะโหลกศีรษะด้านหลังอย่างแรงอีกครั้ง,นพ.อี๊ดระบุด้วยว่า การที่สมองทั้งหมดถูกกระแทกเหวี่ยงไปมาจะเกิดการบาดเจ็บจะน้อยหรือมาก ขึ้นกับแรงหรือการกระแทกที่เกิดขึ้นว่ารุนแรงหรือต่อเนื่องอยู่นานเท่าใด แล้วใส่ที่ป้องกันศีรษะจะช่วยอะไร? ช่วยลดการบาดเจ็บของใบหน้า เช่น การเกิดแผลแตก การมีใบหน้าช้ำ การแตกของกระดูกใบหน้า เป็นต้น ซ้ำร้ายเมื่อใส่นวมและที่ป้องกันศีรษะยิ่งทำให้การบาดเจ็บของสมองเพิ่มมากขึ้น เนื่องจากความรู้สึกว่ามีที่ป้องกันทั้งมือและศีรษะ แรงที่ชกก็จะทำได้มากขึ้น หนักขึ้น เพราะไม่เจ็บทั้งมือและหน้า แต่สมองที่เรามองไม่เห็นนั้นความเป็นจริงกลับถูกทำร้ายต่อเนื่องตลอดเวลา,นายสมพงษ์ จิตระดับ ผู้อำนวยการศูนย์วิจัยและพัฒนาด้านเด็กและเยาวชน คณะครุศาสตร์ จุฬาลงกรณ์มหาวิทยาลัย กล่าวว่า เห็นด้วยกับการปรับแก้ไขร่าง พ.ร.บ.กีฬามวย ร่างบนฐานงานวิจัย กฎหมายนานาชาติ ที่กำหนดอายุขั้นต่ำ 12 ปีขึ้นไป แม้ส่วนตัวเห็นว่าควรกำหนดอายุขั้นต่ำที่ 15 ปีด้วยซ้ำ เด็กชกมวยเพื่อหาเลี้ยงครอบครัวที่มีฐานะยากจนและเป็นการอนุรักษ์มวยไทยเป็นเพียงข้ออ้าง แต่เป็นการแสวงหาผลประโยชน์ของผู้ใหญ่มากกว่า โดยนำเด็กมาเป็นเพียงเครื่องมือความสนุกสนาน,พล.อ.อนันตพร กาญจนรัตน์ รมว.พม. เผยภายหลังเป็นประธานการประชุมคณะกรรมการคุ้มครองเด็กแห่งชาติวันเดียวกันว่า ที่ประชุมมีการหยิบยกกรณีเหตุการณ์เด็กชายวัย 13 ปี ที่เสียชีวิตจากการชกมวยไทย เห็นว่าเป็นการละเมิดสิทธิเด็กตาม พ.ร.บ.คุ้มครองเด็ก พ.ศ.2546 มาตรา 26 (7) ว่าด้วยการบังคับขู่เข็ญ ชักจูง ยุยง ส่งเสริม หรือยินยอมให้เด็กเล่นกีฬา หรือให้กระทำการใดเพื่อแสวงหาประโยชน์ทางการค้า อันมีลักษณะเป็นการขัดขวาง ต่อการเจริญเติบโตหรือพัฒนาการของเด็ก หรือมีลักษณะเป็นการทารุณกรรมต่อเด็ก มีบทลงโทษกับผู้ที่เกี่ยวข้อง อีกทั้งกฎหมายดังกล่าวครอบคลุมไปถึงเด็กอายุต่ำกว่า 18 ปีด้วย จึงมอบหมายให้กรมกิจการเด็กและเยาวชน (ดย.) ไปศึกษาในรายละเอียดว่า เป็นอำนาจหน้าที่ของใคร ที่จะดำเนินการเอาผิดต่อเหตุการณ์ที่เกิดขึ้น
ญาติทำพิธีเผาศพ น้องเล็ก หนูน้อยนักมวยไทยเคราะห์ร้ายถูกต่อยตายคาเวที บรรยากาศเต็มไปด้วยความเศร้าสลด นักมวยคู่ชกบวชหน้าไฟให้ 
นักมวยเด็ก,เพชรมงคล ส.วิไลทอง,พ.ร.บ.มวย,สมุทรปราการ,ข่าวหน้า1,ข่าวทั่วไป